Godt 4.200 lego-medarbejdere i Billund kan købe større julegaver end de måske ellers havde tænkt sig.

Og det samme gælder faktisk for samtlige godt 17.200 medarbejdere på globalt plan i Legokoncernen, Legofonden og Kirkbi. De modtager nemlig en ekstra månedsløn 1. januar.

Om baggrunden for den ekstraordinære julegave, siger pressechef Roar Trangbæk:

- Medarbejderne har de seneste ti år ydet en fantastisk stor indsats, og har været med til at skabe vækst i virksomhederne. Det har familien Kirk Christiansen ønsket at takke medarbejderne for, siger han.

Læs også : Ny Star Wars-film giver travlhed hos Lego

Meddelsen om den ekstra månedsløn vækker naturligvis glæde på Lego i Billund, afslører pressechefen:

- Medarbejderne er selvfølgelig ekstremt glade for, at man har valgt at sætte pris på den indsats, man har ydet, siger han.